DA Den Europæiske Unions Tidende CE 84/547

(2004/C 84 E/0624)

SKRIFTLIG FORESPØRGSEL P-0199/04

af Giacomo Santini (PPE-DE) til Kommissionen

(22. januar 2004)

Om: Etnisk folketælling

Kommissionen har indledt traktatbrudsprocedure mod Italien i forbindelse med gennemførelse i den selvstændige provins Bolzano af bestemmelser vedrørende en etnisk folketælling, som anses for at være en overtrædelse af traktaten om Den Europæiske Union. En af begrundelserne for denne procedure er alvorlige krænkelser af borgernes privatliv, som tvinges til at opgive deres navn og angive, hvilken etnisk gruppe de tilhører, samt give andre kulturelle og politiske oplysninger af personlig karakter. Disse oplysningers obligatoriske karakter indebærer tillige overtrædelse af principperne om ikke-forskels-behandling og ligestilling som fastlagt i chartret om grundlæggende rettigheder for borgere, der tilhører etniske grupper og forskellige kulturer eller religioner, og som taler forskellige sprog.

På baggrund af ovenstående og i betragtning af, at hele integrations- og samhørighedsprocessen i Den Europæiske Union er baseret på princippet om gensidig dialog og fjernelse af forskelle, samt at afgørelsen officielt blev forkyndt for Italien den 10. december 2003, og at høringen er fastlagt til den 15. januar 2004, kan Kommissionen besvare følgende spørgsmål:

1. Hvilke traktatovertrædelser danner grundlag for Fællesskabets traktatbrudsprocedurer?

2. Hvorfor blev proceduren suspenderet og udsat i tre måneder, hvem anmodede om denne suspension, og på hvilket grundlag?

3. Er det sandt, at Østrig lagde stærkt pres på Kommissionen via de politiske kanaler og diplomatiske ressourcer for at opnå en sådan suspension?

4. Hvad mener Kommissionen om Østrigs anti-historiske overtagelse af en beskyttende rolle i Alto Adige/Sydtyrol (italiensk territorium) baseret på den forældede Paris-traktat?

5. Regner Kommissionen med, at afgørelsen om at udsætte proceduren vil blive omgjort, således at den fortsætter i overensstemmelse med de fastlagte tidsfrister og procedurer, som er lige for alle?

Svar afgivet på Kommissionens vegne af Frederik Bolkestein

(16. marts 2004)

Kommissionen undersøger lovgivningen vedrørende den etniske folketælling i Bolzano-provinsen på grundlag af Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (1), særlig artikel 6, stk.1, litra c, og artikel 8. Det hedder i artikel 6, stk.1, litra c: »Medlemsstaterne fastsætter bestemmelser om, at personoplysninger skal være relevante og tilstrækkelige og ikke omfatte mere end, hvad der kræves til opfyldelse af de formål, hvortil de indsamles, og til de formål, hvortil de senere behandles«. Artikel 8 indebærer øget beskyttelse af følsomme oplysninger som data om etnisk oprindelse. Direktivet skal sikre, at det indre marked fungerer i overensstemmelse med EF-traktaten, særlig artikel 49, og således at der sikres fri udveksling af personoplysninger mellem medlemsstaterne samtidig med, at en grundlæggende rettighed som privatlivets fred beskyttes. Der gøres imidlertid opmærksom på, at Kommissionen endnu ikke har truffet afgørelse om at indlede en traktatbrudsprocedure om, hvorvidt reglerne om etnisk folketælling er forenelige med ovennævnte bestemmelser.

Sagen behandles efter Kommissionens normale procedureregler, der gælder for behandling af klager. Undersøgelsen af klager og allerede konstaterede traktatbrud kræver, at der mellem Kommissionen og den pågældende medlemsstat er et oprigtigt samarbejde og gensidigt tillidsforhold, således at begge parter kan indlede en meningsudveksling med henblik på at nå frem til en fællesskabsegnet løsning. Med henblik herpå har Kommissionen rettet henvendelse til de kompetente italienske myndigheder og peget på de forskellige punkter, som kan være i strid med ovennævnte bestemmelser, og er stadig i kontakt med dem.

Kommissionen har ingen kommentarer til Paris-traktaten, eftersom disse bestemmelser ikke er genstand for en nærmere undersøgelse i dette tilfælde.

(1) EFT L 281 af 23.11.1995.